Dudistički logotip
**Dudizam** (engl. *dudeism*), filozofski nazor i životni stil kojem je kao inspiracija poslužio *The Dude* (engl. *dude*: frajer, lik), protagonist filma *Veliki Lebowski* (*The Big Lebowski*, 1998.) braće Coen. Primarni cilj dudizma je promicanje modernog oblika kineskog taoizma, izložena u *Dao de jingu* kineskog filozofa Laozija (6. st. pr. Kr.), stopljena s konceptima starogrčkog filozofa Epikura (341. do 270. pr. Kr.) i predstavljena stilom koji personificira Jeffrey »The Dude« Lebowski, fiktivni lik koji u filmu portretira Jeff Bridges. Dudizam se katkad smatra parodijskom religijom, no njegov osnivač i mnogi adherenti doživljavaju ga ozbiljno. Dudisti izraz *dude* (engl. izg. [duːd] ili [djuːd]) smatraju rodno neutralnom riječju. Sveti veliki blagdan dudizma, Dan The Dudea, obilježava se 6. marta.

Formiranje
----------

Dudizam je 2005. osnovao Oliver Benjamin, novinar baziran u Chiang Maiju, davši organizaciji službeni naziv *The Church of the Latter-Day Dude* (engl.: Crkva Dudea posljednjih dana). Procjenjuje se da je do augusta 2014. zaređeno 250 000 dudističkih svećenika širom svijeta, a u nekim državama SAD-a dudistički kler legalno vrši službu vjenčanja.

Iako dudizam primarno upotrebljava ikonografiju i narativ iz *Velikog Lebowskog*, adherenti vjeruju da dudistički svjetonazor postoji od početaka civilizacije, primarno radi ispravljanja društvenih tendencija k agresiji i ekscesima. Kao primjere »velikih dudeova u historiji« navode Laozija, Epikura, Heraklita, Budu i preeklezijastičkog Isusa. Recentniji antecedenti uključuju stupove američkog transcendetalizma, kao što su Ralph Waldo Emerson i Walt Whitman, i humaniste poput Kurta Vonneguta i Marka Twaina.

Filozofija
----------

Dudistički sistem vjerovanja suštinski je modernizirani oblik taoizma lišena svih njegovih metafizičkih i medicinskih doktrina. Dudizam zastupa i potiče praksu »plivanja niz struju«, »ostajanja hladne glave« i »nenagljenja« pri suočavanju sa životnim teškoćama, vjerujući da je to jedini način da se živi u skladu sa svojom unutrašnjom naravi i izazovima interakcije s drugim ljudima. Za cilj također ima ublažavanje osjećaja neadekvatnosti što se javlja u društvima koja velik naglasak stavljaju na postignuća i osobno bogatstvo. Konzekventno tomu, veća se prednost daje jednostavnim svakodnevnim uživanjima poput kupanja, kuglanja i druženja s prijateljima nego stjecanju bogatstva i trošenju novca kao načinima postizanja sreće i duhovne ispunjenosti.

U jesen 2008. Crkva Dudea posljednjih dana pokrenula je svoju službenu publikaciju, *The Dudespaper*. Dudistička sveta knjiga, *Dao Dude jing* (*The Tao Dude Ching*), postavljena je online u julu 2009. Da bi se izbjeglo brkanje s nadolazećom knjigom *Tao Dudea* (*The Tao of the Dude*) Olivera Benjamina, knjiga je u decembru 2009. preimenovana u *Dude de jing* (*The Dude De Ching*). *Dude de jing* je reinterpretacija knjige *Dao de jing*, koju je preveo Peter Merel, a upotrebljava dijaloge i elemente priče iz *Velikog Lebowskog*.

U augustu 2011. Ulysses Press objavio je *Vodič za držanje* (*The Abide Guide*), »dudističku knjigu za samopomoć« koja govori o životnim lekcijama iz *Velikog Lebowskog* i drugih izvora. Ova knjiga autorâ Olivera Benjamina i naddudskupice Dwayne Eutsey sadrži materijale drugih članova Crkve Dudea posljednjih dana. U novembru 2013. izdan je talijanski prijevod pod naslovom *Evanđelje po Lebowskom* (*Il vangelo secondo Lebowski*).

U novembru 2013. Crkva je objavila *Lebowski 101*, kompilaciju pretežno stručnih eseja koje je uredio Benjamin, a u kojima se disecira i slavi *Veliki Lebowski*. Knjizi je doprinijelo više od 80 pisaca i ilustratora.

U aprilu 2015. objavljen je *Tao Dudea* (*The Tao of the Dude*) s Benjaminovim esejima i ilustracijama te citatima raznih filozofa i pisaca kroz historiju. Cilj je knjige prikazati da je dudizam filozofija koja je postojala još od osvita civilizacije.

*The Dude i majstor zena* (*The Dude and the Zen Master*, 2013.), knjiga Jeffa Bridgesa i budističkog učitelja Bernieja Glassmana, koristi filmski lik kao početnu točku filozofske diskusije. Upitan na promociji knjige što bi The Dude mislio o dudizmu, Bridges je odgovorio: »Bio bi zapanjen. I prionuo bi na nj.«

Izvori
------

1. ↑  Ehrlich, Richard. „The man who founded a religion based on 'The Big Lebowski'". *CNN*. Turner Broadcasting Systems Inc.. Pristupljeno 22. marta 2012.
2. ↑  „Cult Cinema by Ernest Mathlijs, Jamie Sexton p. 78".
3. ↑  „Fishbowl LA: Behold the Big Lebowski Bungalow, Bible - 27 July 2011". Arhivirano iz originala na datum 2011-08-10. Pristupljeno 2016-03-06.
4. ↑  „Big Lebowski Spawns Religion - Don't Panic.com - 11 April 2011". Arhivirano iz originala na datum 2014-10-08. Pristupljeno 2016-03-06.
5. ↑  INTERVIEW: Oliver Benjamin, Founder of Dudeism & Author of "The Abide Guide: Living Like Lebowski" - Otis Ryan Productions Blog, By Ryan Mifflin - 16. februara 2012
6. ↑  The Dudely Lama Discusses Dudeism Arhivirano 2013-11-10 na Wayback Machine-u - We Love Cult, pristupljeno 19. septembra 2012.
7. ↑  „Cathleen Falsani Interview". *Religion and Ethics Newsweekly*. PBS. Pristupljeno 19. septembra 2012.
8. ↑  dudespaper.com
9. ↑  Green, Bill; Peskoe, Ben; Russell, Will, Shuffit, Scott: *I'm a Lebowski, You're a Lebowski*, p. 17. Bloomsbury, 2007.
10. ↑  „The Way of the Dude". *Nightline*. ABC. Pristupljeno 20. septembra 2012.
11. ↑
12. ↑  „Great Dudes in History". *Dudeism.com*. Pristupljeno 23. septembra 2009.
13. ↑  Eutsey, Dwayne. „Great Dudes in History: Mark Twain". *The Dudespaper*. Pristupljeno 23. septembra 2009.
14. ↑  Killoran, Ellen. „'The Big Lebowski' Religion Founder Talks 'The High Holiday' Of Dudeism". *International Business Times*. Pristupljeno 19. septembra 2012.
15. ↑  Walters, Ben (20. januara 2010.). „Dudeism, the faith that abides in The Big Lebowski". *The Guardian* (London). Pristupljeno 19. septembra 2012.
16. ↑  Benjamin, Oliver; Merel, Peter. „The Tao Dude Ching!". *The Dudespaper*. Pristupljeno 23. septembra 2009.
17. ↑  „The Abide Guide: Living Like Lebowski". Amazon.com. Pristupljeno 28. maja 2011.
18. ↑  „Il vangelo secondo Lebowski". Fazi Editoriale. Pristupljeno 14. januara 2014.
19. ↑  „Lebowski 101". Amazon.com. Pristupljeno 14. januara 2014.
20. ↑  „The Tao of the Dude". Amazon.com. Pristupljeno 12. aprila 2015.
21. ↑  Tobar, Hector (11. januara 2013.). „Lebowski lovers: The Dude and the Zen Master riff in L.A.". Los Angeles Times. Pristupljeno 14. januara 2013.

Eksterni linkovi
----------------

* Službeni veb-sajt
* *The Dudespaper* – službena publikacija o dudizmu
* VW 'Dudeism' ad bowls into cinemas: Mini-film exploring 'religion' inspired by movie The Big Lebowski trails Volkswagen's support for independent cinema – *The Guardian*, članak s linkom na video Volkswagenove reklame u kojoj se pojavljuje dudizam
* Arhivirano 2016-05-07 na Wayback Machine-u Only A Game, Saturday, July 11, 2009 – diskusija o dudizmu i kratak audiointervju s Oliverom Benjaminom na NPR-ovu Only A Game, od 46:11
* Dude Awakening – *Sunday Herald*, članak o dudizmu